ACTUALIZARE ora 17,25: Surse neoficiale au declarat că mașina ar fi luat foc din cauza neglijenței agentului de poliție. Acesta a parcat pe câmp, astfel încât să poată surprinde cât mai bine mașinile care circulau cu viteză pe DN1. La un momentdat, a observat că nu mai poate scoate mașina de acolo, din cauza terenului umed. Deși mașina era împotmolită, agentul a ambalat motorul și a încercat insistent să iasă din zonă. Iarba uscată de sub mașină s-a încins și a luat foc, de la care s-au aprins și cablurile de sub mașină. Autovehiculul a ars în totalitate, în scurt timp.

Știrea inițială:

Un autoturism al Poliției Rutiere Sibiu, marca Dacia Logan, a fost cuprins de flăcări în urmă cu puțin timp pe raza orașului Săliște. Mașina era dotată cu aparatură radar iar agentul de poliție se afla în timpul serviciului. Din primele informații se pare că mașina staționa cu motorul pornit când a izbucnit incendiul.

”Agentul de poliție a observat că iese fum de sub capotă și focul s-a extins rapid. Din fericire acesta a avut timp să iasă din mașină și nu a fost rănit”, a declarat Luciana Balteș, purtătorul de cuvânt la IPJ Sibiu.

Masina, care a ars complet, era fabricata in anul 2006 iar ultima revizie tehnica fusese facuta in urma cu doua saptamani. Cauza cea mai probabila a incendiului este un scurtcircuit.

De mentionat faptul ca mașina se afla în câmp, în afara părții carosabile, și neinscripționată cu însemnele Poliției.